title: A Bizottság (EU) 2018/1232 végrehajtási rendelete (2018. szeptember 11.) az 1354/2011/EU bizottsági végrehajtási rendeletnek a Norvégiából és Új-Zélandból származó juh- és kecskehúsra vonatkozó uniós vámkontingensek tekintetében történő módosításáról

text:
                  14.9.2018

                  HU

                  Az Európai Unió Hivatalos Lapja

                  L 231/13

         A BIZOTTSÁG (EU) 2018/1232 VÉGREHAJTÁSI RENDELETE
         (2018. szeptember 11.)
         az 1354/2011/EU bizottsági végrehajtási rendeletnek a Norvégiából és Új-Zélandból származó juh- és kecskehúsra vonatkozó uniós vámkontingensek tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 187. cikke a) és b) pontjára,
         mivel:

                     (1)

                     Az 1354/2011/EU bizottsági végrehajtási rendelet (2) rendelkezik a – többek között Norvégiából és Új-Zélandból származó – juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról.

                     (2)

                     Az 1354/2011/EU végrehajtási rendelet 4. cikke értelmében a szóban forgó rendelet által megnyitott vámkontingenseket az (EU) 2015/2447 bizottsági végrehajtási rendelet (3) 49–54. cikkének megfelelően kell kezelni.

                     (3)

                     A 992/95/EK tanácsi rendelet (4) rendelkezik a Norvégiából származó egyes mezőgazdasági termékekre vonatkozó éves uniós behozatali vámkontingensek megnyitásáról. A szóban forgó rendelet 3. cikke értelmében a szóban forgó rendelet által megnyitott vámkontingenseket az (EU) 2015/2447 végrehajtási rendelet 49–54. cikkének megfelelően kell kezelni.

                     (4)

                     Az Európai Unió és Norvégia levélváltás formájában megállapodást kötött a mezőgazdasági termékekre alkalmazandó kiegészítő kereskedelmi kedvezményekről (a továbbiakban: a Norvégiával kötött megállapodás). A Norvégiával kötött megállapodást az Európai Unió nevében az (EU) 2018/760 tanácsi határozat (5) hagyta jóvá.

                     (5)

                     A Norvégiával kötött megállapodás az utolsó jóváhagyási okmány letétbe helyezésének napját követő harmadik hónap első napján lép hatályba. A legutóbbi letétbe helyezésre 2018. július 16-án került sor. A Norvégiával kötött megállapodás tehát 2018. október 1-jén lép hatályba. A Norvégiával kötött megállapodás IV. melléklete rendelkezik a 992/95/EK rendeletben, illetve az 1354/2011/EU végrehajtási rendeletben meghatározott, a 0210 és a 0204 KN-kód alá tartozó termékekre vonatkozó két vámkontingens egyetlen vámkontingensbe való egyesítéséről.

                     (6)

                     Az egyértelműség és a jogbiztonság érdekében indokolt egyetlen vámkontingenst megnyitni és kezelni a 952/2013/EU európai parlamenti és tanácsi rendelet (6) alapján. Következésképpen ezzel egyidejűleg a Norvégiából származó, 0204 KN-kód alá tartozó termékekre vonatkozó vámkontingenst az 1308/2013/EU rendelet alapján törölni kell az 1354/2011/EU végrehajtási rendeletből.

                     (7)

                     A Norvégiából származó termékekre vonatkozó egyetlen behozatali vámkontingens megnyitásáról szóló, a 952/2013/EU rendelet alapján elfogadandó új rendelet 2018. október 1-jétől lesz alkalmazandó. Ezért indokolt úgy rendelkezni, hogy az 1354/2011/EU végrehajtási rendelet kapcsolódó módosítása ugyanezen időponttól legyenek alkalmazandók.

                     (8)

                     A Horvát Köztársaság csatlakozásával kibővült az Európai Unió vámterülete. Ebből következően az EU a Kereskedelmi Világszervezet (WTO) szabályai szerint tárgyalásokat kezdett a WTO-nak azokkal a tagjaival, amelyek jogosultak tárgyalni a csatlakozó tagállammal, hogy megállapodjanak a kompenzációs kiigazításokról.

                     (9)

                     Az Európai Unió és Új-Zéland között az 1994. évi Általános Vám- és Kereskedelmi Egyezmény (GATT) XXIV. cikkének 6. pontja és XXVIII. cikke alapján, a Horvát Köztársaság engedményes listáján szereplő engedményeknek ezen ország Európai Unióhoz való csatlakozása során történő módosításáról szóló, levélváltás formájában létrejött megállapodást (a továbbiakban: az Új-Zélanddal kötött megállapodás) a felek 2017. május 18-án parafálták. A megállapodás aláírására az (EU) 2017/1363 tanácsi határozat (7), megkötésére pedig az (EU) 2018/1030 tanácsi határozat (8) adott felhatalmazást. Az Új-Zélanddal kötött megállapodás előírja, hogy a 0204 KN-kód alá tartozó termékekre az Új-Zéland számára előirányzott éves vámkontingens kiegészül 135 tonna (hasított súly egyenérték) további mennyiséggel.

                     (10)

                     Az 1354/2011/EU végrehajtási rendeletben előírt vámkontingens megfelelő kezelése céljából a kiegészítő mennyiséget 2018. október 1-jén indokolt rendelkezésre bocsátani.

                     (11)

                     Ezért az 1354/2011/EU végrehajtási rendeletet ennek megfelelően módosítani kell. A módosításokat a Norvégiával és az Új-Zélanddal kötött megállapodások hatálybalépésének időpontjától célszerű alkalmazni.

                     (12)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:

            1. cikk
            A 1354/2011/EU végrehajtási rendelet mellékletének helyébe az e rendelet mellékletében szereplő szöveg lép.

            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2018. október 1-jétől kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 11-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 347., 2013.12.20., 671. o.

            (2)  A Bizottság 1354/2011/EU végrehajtási rendelete (2011. december 20.) a juhokra, kecskékre, valamint a juh- és kecskehúsra vonatkozó éves uniós vámkontingensek megnyitásáról (HL L 338., 2011.12.21., 36. o.).

            (3)  A Bizottság (EU) 2015/2447 végrehajtási rendelete (2015. november 24.) az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról (HL L 343., 2015.12.29., 558. o.).

            (4)  A Tanács 992/95/EK rendelete (1995. április 10.) a Norvégiából származó egyes mezőgazdasági és halászati termékekre vonatkozó közösségi vámkontingensek megnyitásáról és kezeléséről (HL L 101., 1995.5.4., 1. o.).

            (5)  A Tanács (EU) 2018/760 határozata (2018. május 14.) a mezőgazdasági termékekre alkalmazandó kiegészítő kereskedelmi kedvezményekről szóló, az Európai Unió és a Norvég Királyság között levélváltás formájában létrejött megállapodás megkötéséről (HL L 129., 2018.5.25., 1. o.).

            (6)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).

            (7)  A Tanács (EU) 2017/1363 határozata (2017. július 17.) az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján a Horvát Köztársaság engedményes listáin szereplő engedményeknek Horvátország Európai Unióhoz való csatlakozása során történő módosításáról szóló, az Európai Unió és Új-Zéland között levélváltás formájában létrejött megállapodásnak az Európai Unió nevében történő aláírásáról (HL L 191., 2017.7.22., 1. o.)

            (8)  A Tanács (EU) 2018/1030 határozata (2018. július 13.) az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján a Horvát Köztársaság engedményes listáin szereplő engedményeknek Horvátország Európai Unióhoz való csatlakozása során történő módosítására vonatkozó, az Európai Unió és Új-Zéland között levélváltás formájában létrejött megállapodás megkötéséről (HL L 185., 2018.7.23., 1. o.).

            MELLÉKLET
            „

                     MELLÉKLET

                        JUHHÚSRA ÉS KECSKEHÚSRA VONATKOZÓ (TONNÁBAN [T], HASÍTOTTSÚLY-EGYENÉRTÉKBEN KIFEJEZETT) UNIÓS VÁMKONTINGENSEK

                                 KN-kódok

                                 Értékvám
                                 %

                                 Mértékvám
                                 EUR/100 kg

                                 Tételszám az igénylési sorrend elvének alkalmazásához

                                 Származás

                                 Éves mennyiség tonnában, hasítottsúly-egyenértékben

                                 Élő állatok (Együttható: 0,47)

                                 Kicsontozott bárányhús (1) (Együttható = 1,67)

                                 Kicsontozott ürühús/juhhús (2) (Együttható = 1,81)

                                 Csontos hús és vágott test (Együttható = 1,00)

                                 0204

                                 Nulla

                                 Nulla

                                 —

                                 09.2101

                                 09.2102

                                 09.2011

                                 Argentína

                                 23 000

                                 —

                                 09.2105

                                 09.2106

                                 09.2012

                                 Ausztrália

                                 19 186

                                 —

                                 09.2109

                                 09.2110

                                 09.2013

                                 Új-Zéland

                                 228 389

                                 —

                                 09.2111

                                 09.2112

                                 09.2014

                                 Üzbegisztán

                                 5 800

                                 —

                                 09.2115

                                 09.2116

                                 09.1922

                                 Chile (3)

                                 8 000

                                 —

                                 09.2125

                                 09.2126

                                 09.0693

                                 Grönland

                                 100

                                 —

                                 09.2129

                                 09.2130

                                 09.0690

                                 Feröer szigetek

                                 20

                                 —

                                 09.2131

                                 09.2132

                                 09.0227

                                 Törökország

                                 200

                                 —

                                 09.2171

                                 09.2175

                                 09.2015

                                 Egyéb (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10 %

                                 Nulla

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               ”

               (1)  És kecskegidahús.

               (2)  És kecskehús, kivéve a kecskegidahúst.

               (3)  A Chilére vonatkozó vámkontingens évente 200 tonnával növekszik.

               (4)  »Egyéb« alatt az összes WTO-tag értendő, Argentína, Ausztrália, Új-Zéland, Uruguay, Chile, Grönland és Izland kivételével.

               (5)  »Erga omnes« alatt az összes származási hely értendő, beleértve az e táblázatban említett származási országokat is.


title: A Bizottság (EU) 2018/1234 végrehajtási rendelete (2018. szeptember 12.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről „Marrone di Serino”/„Castagna di Serino” (OFJ)

text:
                  14.9.2018

                  HU

                  Az Európai Unió Hivatalos Lapja

                  L 231/18

         A BIZOTTSÁG (EU) 2018/1234 VÉGREHAJTÁSI RENDELETE
         (2018. szeptember 12.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről „Marrone di Serino”/„Castagna di Serino” (OFJ)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában Olaszország kérelmét (2) a „Marrone di Serino”/„Castagna di Serino” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Marrone di Serino”/„Castagna di Serino” elnevezést be kell jegyezni,

               ELFOGADTA EZT A RENDELETET:

            1. cikk
            A „Marrone di Serino”/„Castagna di Serino” (OFJ) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.6. osztályba (Gyümölcs, zöldségfélék és gabonafélék, frissen vagy feldolgozva) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 12-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  HL C 75., 2018.2.28., 6. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2018/1236 végrehajtási rendelete (2018. szeptember 13.) a Kínai Népköztársaságból származó citromsav behozatalára az (EU) 2015/82 végrehajtási rendelettel bevezetett dömpingellenes intézkedéseknek a Kambodzsában feladott, akár Kambodzsából származóként, akár nem ilyenként bejelentett citromsav behozatalával történő lehetséges kijátszására vonatkozó vizsgálat megszüntetéséről

text:
                  14.9.2018

                  HU

                  Az Európai Unió Hivatalos Lapja

                  L 231/20

         A BIZOTTSÁG (EU) 2018/1236 VÉGREHAJTÁSI RENDELETE
         (2018. szeptember 13.)
         a Kínai Népköztársaságból származó citromsav behozatalára az (EU) 2015/82 végrehajtási rendelettel bevezetett dömpingellenes intézkedéseknek a Kambodzsában feladott, akár Kambodzsából származóként, akár nem ilyenként bejelentett citromsav behozatalával történő lehetséges kijátszására vonatkozó vizsgálat megszüntetéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet) és különösen annak 13. cikkére, valamint 14. cikke (5) bekezdésére,
         mivel:
         1.   ELJÁRÁS

         1.1.   Előző vizsgálatok és meglévő intézkedések

                     (1)

                     Dömpingellenes vizsgálatot követően (a továbbiakban: eredeti vizsgálat) a Tanács az 1193/2008/EK rendelettel (2) végleges dömpingellenes vámot vetett ki a Kínai Népköztársaságból (a továbbiakban: Kína) származó citromsav behozatalára. Az intézkedések 6,6 % és 42,7 % közötti mértékű értékvám formáját öltötték.

                     (2)

                     Hatályvesztési felülvizsgálatot és részleges időközi felülvizsgálatot („előző vizsgálatok”) követően – az alaprendelet 11. cikke (2), illetve (3) bekezdésének megfelelően – az Európai Bizottság (a továbbiakban: Bizottság) az (EU) 2015/82 végrehajtási rendelettel (3) fenntartotta a végleges intézkedéseket és módosította azok szintjét. A Kínai Népköztársaságból származó citromsav behozatalára vonatkozó hatályos dömpingellenes vámok (a továbbiakban: hatályban lévő intézkedések) mértéke jelenleg 15,3 % és 42,7 % között van.

                     (3)

                     Egy, az alaprendelet 13. cikke szerinti kijátszásellenes vizsgálatot követően a Bizottság az (EU) 2016/32 végrehajtási rendelettel (4) a Kínából származó citromsav behozatalára kivetett 42,7 %-os dömpingellenes vámot kiterjesztette a Malajziában feladott, akár Malajziából származóként, akár nem ilyenként bejelentett citromsav behozatalára.

               1.2.   A kérelem

                     (4)

                     A Bizottsághoz az alaprendelet 13. cikkének (3) bekezdése és 14. cikkének (5) bekezdése alapján kérelmet nyújtottak be, hogy vizsgálja ki a Kínából származó citromsavra vonatkozóan bevezetett dömpingellenes intézkedéseknek a Kambodzsában feladott, akár Kambodzsából származóként, akár nem ilyenként bejelentett behozatallal történő lehetséges kijátszását, valamint vezessen be nyilvántartásbavételi kötelezettséget erre a behozatalra vonatkozóan.

                     (5)

                     A kérelmet 2017. október 30-án nyújtotta be a citromsav gyártásával foglalkozó európai gazdasági ágazat.

                     (6)

                     A kérelem elegendő bizonyítékot tartalmazott arra vonatkozóan, hogy megváltozott az Unió, Kína és Kambodzsa közötti kereskedelem szerkezete, és ez a változás olyan gyakorlat, eljárás vagy munka – pontosabban a Kínából származó érintett terméknek az Unióba való szállítást megelőző, Kambodzsában végrehajtott átrakodása és az azt kísérő esetleges kisebb jelentőségű feldolgozási műveletek – eredményeként látszott előállni, amelynek a vám kivetésén kívül semmilyen más megfelelő magyarázata vagy gazdasági indoka nem volt.

                     (7)

                     Ezenkívül a kérelem elegendő bizonyítékot tartalmazott arra vonatkozóan is, hogy a fentiekben vázolt gyakorlat miatt a meglévő dömpingellenes intézkedések javító hatásai sem a mennyiségek, sem az árak tekintetében nem tudtak teljes mértékben érvényesülni, és a vizsgált termék árai az érintett termékre korábban megállapított rendes értékhez viszonyítva dömpingelt árak voltak.

               1.3.   Az érintett termék és a vizsgált termék

                     (8)

                     Az intézkedések lehetséges kijátszása által érintett termék a Kínai Népköztársaságból származó, az ex 2918 14 00 (TARIC-kód: 2918140090) és ex 2918 15 00 (TARIC-kód: 2918150019) KN-kódok alá tartozó citromsav (ideértve a trinátrium-citrát dihidrátot [a továbbiakban: citromsó] is) (a továbbiakban: érintett termék).

                     (9)

                     A vizsgált termék megegyezik az előző preambulumbekezdésben meghatározottal, de – akár Kambodzsából származóként, akár nem ilyenként bejelentve – Kambodzsában adták fel, és jelenleg ugyanazon KN-kódok alá tartozik, mint az érintett termék (a továbbiakban: vizsgált termék).

                     (10)

                     A vizsgálat azt mutatta, hogy a Kínából az Unióba exportált, valamint a Kambodzsában feladott citromsav és citromsó azonos alapvető fizikai és műszaki jellemzőkkel rendelkeznek, és felhasználási területeik is megegyeznek, ennélfogva az alaprendelet 1. cikkének (4) bekezdése értelmében hasonló termékeknek kell őket tekinteni.

               1.4.   Az eljárás megindítása

                     (11)

                     Miután a tagállamok tájékoztatását követően megállapította, hogy elegendő bizonyíték áll rendelkezésre az alaprendelet 13. cikkének (3) bekezdése és 14. cikkének (5) bekezdése szerinti vizsgálat megindításához, a Bizottság úgy döntött, hogy kivizsgálja a Kínából származó érintett termék behozatalára vonatkozóan bevezetett dömpingellenes intézkedések lehetséges kijátszását, és nyilvántartásbavételi kötelezettséget vezet be a Kambodzsában feladott – akár Kambodzsából származóként, akár nem ilyenként bejelentett – citromsav behozatalára vonatkozóan.

                     (12)

                     A vizsgálat megindítása a 2017. december 13-i (EU) 2017/2300 bizottsági végrehajtási rendelettel (5) (a továbbiakban: a vizsgálatot megindító rendelet) történt.

               1.5.   Vizsgálati időszak és adatszolgáltatási időszak

                     (13)

                     A vizsgálati időszak a 2014. január 1-jétől2017. szeptember 30-ig tartó időszakra (a továbbiakban: vizsgálati időszak) terjedt ki. A Bizottság a vizsgálati időszakra vonatkozóan adatokat gyűjtött többek között annak vizsgálatához, hogy a kereskedelem szerkezete az intézkedések fenntartását, illetőleg a végleges dömpingellenes vámoknak az (EU) 2015/82 végrehajtási rendelettel történt megemelését követően megváltozott-e, és létezett-e olyan gyakorlat, eljárás vagy munka, amelynek a vám kivetésén kívül semmilyen más megfelelő magyarázata vagy gazdasági indoka nem volt. A Bizottság a 2016. október 1-jétől2017. szeptember 30-ig tartó időszakra (a továbbiakban: adatszolgáltatási időszak) vonatkozóan részletesebb adatokat gyűjtött annak vizsgálatához, hogy a behozatal aláássa-e a hatályban lévő intézkedések javító hatását az árak és/vagy a mennyiségek tekintetében, valamint hogy fennáll-e dömping.

               1.6.   A vizsgálat

                     (14)

                     A Bizottság hivatalosan értesítette Kína és Kambodzsa hatóságait, a szóban forgó országok exportáló gyártóit és kereskedőit, az érintettként ismert uniós importőröket és az uniós gazdasági ágazatot a vizsgálat megindításáról. A Bizottság kérdőíveket/mentességi kérelmeket küldött azoknak a kambodzsai és kínai gyártóknak/exportőröknek, valamint uniós importőröknek, amelyeket ismert, illetve azoknak, amelyek a vizsgálatot megindító rendelet (16) preambulumbekezdésében megállapított határidőkön belül jelentkeztek.

                     (15)

                     Az érdekelt felek lehetőséget kaptak arra, hogy a vizsgálatot megindító rendeletben meghatározott határidőn belül írásban ismertessék álláspontjukat és meghallgatást kérjenek.

                     (16)

                     Egy kambodzsai exportáló gyártó, a Wang Kang Biochemical Co., Ltd (a továbbiakban: WKB) és öt uniós importőr küldött vissza kitöltött kérdőívet/mentességi kérelmet.

                     (17)

                     Az WKB telephelyén 2018 márciusában ellenőrző látogatásra került sor.

                     (18)

                     A Bizottság konzultált több kambodzsai kormányzati hivatallal és ügynökséggel, köztük a Kereskedelmi Minisztériummal, a Pénzügyminisztériummal, az Ipari és Kézműipari Minisztériummal, a vámhatóságokkal és a Kambodzsai Fejlesztési Tanáccsal.

               2.   A VIZSGÁLAT EREDMÉNYEI

         2.1.   Általános szempontok

                     (19)

                     Az alaprendelet 13. cikkének (1) bekezdésével összhangban a lehetséges kijátszás megállapítása érdekében az alábbi kérdéseket kell egymást követően megvizsgálni:

                                 —

                                 megváltozott-e a Kambodzsa és az Unió közötti kereskedelem szerkezete,

                                 —

                                 ez a változás olyan gyakorlat, eljárás vagy munka eredményeként állt-e elő, amelynek a hatályban lévő dömpingellenes intézkedések bevezetésén kívül semmilyen más megfelelő magyarázata vagy gazdasági indoka nem volt,

                                 —

                                 van-e bizonyíték a kárra vagy arra, hogy a hatályban lévő dömpingellenes intézkedések javító hatásait aláásták a vizsgált termék árai és/vagy mennyiségei, továbbá

                                 —

                                 van-e bizonyíték a dömping fennállására az érintett termék korábban megállapított rendes értékeihez viszonyítva.

               2.2.   A kereskedelem szerkezetének megváltozása

                     (20)

                     A Bizottság a Kambodzsa, Kína és az Unió közötti kereskedelem szerkezetében a vizsgálati időszakban bekövetkezett változásokat Kambodzsa import- és exportstatisztikái alapján elemezte.

                     (21)

                     A kambodzsai vámhatóságokkal folytatott konzultációk során a Bizottság megkapta a vizsgálati időszakra vonatkozóan a Harmonizált Rendszer (HR) 2918 vámtarifaszáma alá tartozó valamennyi import- és exportügylettel kapcsolatos adatbázist. Az adatbázis lehetővé tette minden egyes egyedi ügylet hónapjának és évének, a kambodzsai vámkódex szerinti, legfeljebb nyolc számjeggyel azonosított árumegnevezésnek, a részletes árumegnevezésnek, az exportőr/importőr nevének, az ügylet volumenének és értékének, valamint az importáló/származási/rendeltetési országnak az azonosítását.

                     (22)

                     Továbbá a kambodzsai Kereskedelmi Minisztériummal és az Ipari és Kézműipari Minisztériummal folytatott konzultációk során megerősítést nyert, hogy az egyetlen együttműködő kambodzsai exportáló gyártó, a WKB a vizsgált termék egyetlen exportőre és gyártója Kambodzsában.

                     (23)

                     Az érintett terméket – közvetlenül Kínából, valamint Thaiföldön és Vietnamon keresztül egyaránt – a vizsgált termék egyetlen kambodzsai exportáló gyártója, a WKB és más nem exportáló kambodzsai vállalatok importálták Kambodzsába.

                     (24)

                     A főként a ruházati és a textiliparban működő egyéb vállalatok által behozott termékek mennyisége viszonylag alacsony volt, és azokat Kambodzsában használták fel – a vámnyilvántartásban csak a WKB által exportált citromsavval és citromsóval kapcsolatos exportügyletek szerepelnek. Ezért ezeket a behozatalokat ki lehet zárni a Kambodzsa, Kína és az Unió közötti kereskedelem szerkezetében bekövetkezett változás elemzéséből.

                     (25)

                     A WKB a kambodzsai vámstatisztikákban először 2015-ben szerepelt a citromsav importőreként. A WKB behozatala jelentős a kambodzsai behozatal fennmaradó részéhez képest, és 2015-től az adatszolgáltatási időszakig növekvő tendenciát mutat.

                     (26)

                     A WKB szintén 2015-ben szerepelt először az exportstatisztikákban a citromsó exportőreként mind az Unió, mind pedig harmadik országok viszonylatában.

                     (27)

                     A Kínából származó érintett termék Kambodzsába való behozatalára és a vizsgált termék Kambodzsából az Unióba irányuló exportjára vonatkozó adatokat az alábbi táblázatok mutatják be. Hangsúlyozni kell, hogy az export volumene sokkal nagyobb, mint a behozatalé, ami a WKB alábbiakban ismertetett gyártási folyamatára vezethető vissza.

                        1. táblázat

                        A Kínából Kambodzsába irányuló behozatal mennyisége (tonna)

                                 2014

                                 2015

                                 2016

                                 Adatszolgáltatási időszak

                                 WKB (*1)

                                 0

                                 2 250

                                 1 200

                                 2 990

                                 Egyéb vállalatok (*2)

                                 398

                                 497

                                 581

                                 533

                                    Behozatal összesen

                                    398

                                    2 747

                                    1 781

                                    3 523

                                    Forrás: Kambodzsai vámhatóságok.

                        2. táblázat

                        A Kambodzsából származó export mennyisége (tonna)

                                 2014

                                 2015

                                 2016

                                 Adatszolgáltatási időszak

                                 WKB (*3)

                                 0

                                 872

                                 9 174

                                 24 221

                                 Egyéb vállalatok

                                 0

                                 0

                                 0

                                 0

                                    Kivitel összesen
                                     (*4)

                                 0

                                 872

                                 9 174

                                 24 221

                                    Forrás: Kambodzsai vámhatóságok.

                     (28)

                     Mind a Kambodzsából az Unióba irányuló kivitel, mind pedig a Kínából Kambodzsába irányuló kivitel mennyiségének növekedése az intézkedések fenntartását, illetőleg a végleges dömpingellenes vámnak az (EU) 2015/82 végrehajtási rendelettel történt megnövelését követően következett be. Ez egyrészt a Kína és Kambodzsa közötti, másrészt a Kambodzsa és az Unió közötti kereskedelem szerkezetében bekövetkezett változásnak minősül.

               2.3.   A vélt kijátszást megvalósító gyakorlat

         2.3.1.   A dömpingellenes vám kivetésén kívüli más megfelelő magyarázat vagy gazdasági indok

                     (29)

                     A vizsgálat ténymegállapításai szerint annak, hogy a WKB Kambodzsában gazdasági tevékenységet kezdett és elkezdte a termelést, megfelelő magyarázata és gazdasági indoka van. Az a körülmény, hogy a WKB-ba kínai befektető fektetett be, nem változtat ezeken a ténymegállapításokon. A termelőegységek Kambodzsába helyezésének fő oka a kínai befektető számára kínált ösztönzőcsomag volt.

                     (30)

                     A WKB 2014-ben jött létre (a termelés 2015-ben kezdődött). A WKB létrehozása előtt az Er-Kang-csoport (a WKB anyavállalata) nem vett részt az érintett termék kínai gyártásában. Az Er-Kang-csoport nem folytat gyártási tevékenységet Malajziában sem, amelyre a közelmúltban az (EU) 2016/32 rendelet kiterjesztette az intézkedéseket.

                     (31)

                     A WKB létrehozása egy nagyobb beruházási projekt részét képezte. Ugyanebben az időpontban az Er-Kang-csoport ugyanazon a helyszínen két másik vállalatot (egy keményítőgyártót és egy különleges keményítőket gyártó vállalatot) is létrehozott.

                     (32)

                     A gyártás Kambodzsába helyezésére vonatkozó döntést kisebb mértékben a nyersanyagokhoz (kasszava) való hozzáférés, nagyobb mértékben pedig a kambodzsai kormány által kínált ösztönzőcsomag befolyásolta. Amint azt a Kambodzsai Fejlesztési Tanáccsal és a kambodzsai Pénzügyminisztériummal folytatott konzultációk megerősítették, az Er-Kang-cCsoport teljes beruházása kiemelt beruházási projektnek minősült. A kiemelt beruházási projekt minősítés – egyes, a beruházási értékre és a helyi foglalkoztatás mértékére vonatkozó kritériumok (a küszöbértékeket a tevékenységi ágazat szerint határozzák meg), valamint az exportkötelezettségek teljesítése esetén – kiváltságokat nyújt a behozott gépekre és nyersanyagokra kivetett behozatali vám és adó, valamint a társasági adó türelmi időszaka tekintetében.

               2.3.2.   Az átrakodással kapcsolatos állítás

                     (33)

                     Ahogyan a (6) preambulumbekezdés elmagyarázta, a kérelem állítása szerint a kijátszást megvalósító gyakorlatot az érintett terméknek az Unióba való szállítást megelőző, Kambodzsában végrehajtott átrakodása és az azt kísérő esetleges kisebb jelentőségű feldolgozási műveletek alkották.

                     (34)

                     Ezen állítás értékelése érdekében a Bizottság megvizsgálta az érintett termék Kambodzsába importált mennyiségeit és típusát, azt, hogy a vizsgált termék gyártása vagy gyártásának egyes szakaszai Kambodzsában zajlanak-e, a gyártási folyamat részleteit, valamint az Unióba exportált vizsgált termék mennyiségeit és típusait.

                     (35)

                     Mivel a vizsgált termék egyetlen exportőre – a (22) preambulumbekezdésben kifejtettek szerint – a WKB, a Bizottság a vizsgálatot e vállalatra korlátozta.

                     (36)

                     A vizsgálat megerősítette, hogy a WKB Kambodzsában a vizsgált termék teljes és aktív gyártósorával (beleértve az erjesztőtartályokat is) rendelkezik, és a később az Unióba exportált termék gyártását ott végzi.

                     (37)

                     A WKB citromsót gyárt, és az ahhoz felhasznált egyik nyersanyag a citromsav. Ezt a citromsavat főként Kínából, részben pedig Thaiföldről importálja. A beszerzési országról az árszintek alapján dönt. Ezek a műveletek tehát gazdaságilag észszerűek, és nem utalnak a kijátszás szándékára. Ha a kizárólagos szándék az intézkedések kijátszása lenne, a WKB csak Kínából importálna, majd közvetlenül vagy kis átalakítások után egyszerűen exportálná a terméket az Unióba.

                     (38)

                     Hangsúlyozni kell továbbá, hogy a gyártási folyamat során az előállított citromsó végső mennyiségéhez képest csak viszonylag kis mennyiségű citromsavat használnak fel. A citromsavat csak a gyártási folyamat késői szakaszában, a végtermék pH-értékének csökkentése érdekében adagolják.

                     (39)

                     Végezetül a WKB által importált citromsavat – akár kínai, akár thaiföldi származású – a vállalat később nem értékesíti vagy exportálja.

                     (40)

                     A (37)–(39) preambulumbekezdésben foglalt ténymegállapítások megerősítést nyertek a vásárlások, a szóban forgó nyersanyag készletmozgásai és felhasználási nyilvántartásai, valamint a végtermék, nevezetesen a citromsó készletei és értékesítési volumenei kapcsán végrehajtott helyszíni ellenőrzést követően.

                     (41)

                     E ténymegállapítások fényében a Bizottság arra a következtetésre jutott, hogy az átrakodásra, valamint a Kínából történő behozatallal összefüggésben bevezetett intézkedéseknek a Kambodzsában feladott szállítmányok révén történő kijátszására vonatkozó állítások nem erősíthetők meg. A citromsav olyan (Kínából vagy Thaiföldről importált) nyersanyag, amelyet a WKB korlátozott mennyiségben használ fel a citromsó előállításához.

                     (42)

                     Az érdekelt felek tájékoztatását követően az uniós gazdasági ágazat észrevételeket tett a fenti ténymegállapításokkal kapcsolatban, amelyekben megkérdőjelezte a citromsó gyártási folyamatában felhasznált citromsav arányát, valamint általában azt, hogy a Bizottság a citromsavat a citromsó előállításához szükséges nyersanyagnak tekintette. Az uniós gazdasági ágazat szerint a citromsav inkább félkész termék, semmint nyersanyag, továbbá a citromsav az erjedési folyamat során képződik, és ezt alakítják át később citromsóvá.

                     (43)

                     E tekintetben hangsúlyozni kell, hogy a WKB által alkalmazott gyártási folyamat eltér az uniós gazdasági ágazat által alkalmazott gyártási folyamattól. A (37), a (38) és a (40) preambulumbekezdésben jelzettek szerint a WKB telephelyén lefolytatott helyszíni ellenőrzés megerősítette a gyártási folyamathoz beszerzett és felhasznált citromsav mennyiségét, eredetét és a gyártási folyamatban elfoglalt helyét. Továbbá, még ha az uniós gazdasági ágazatnak a gyártási folyamatra vonatkozó állításai megerősítést is nyertek volna, a (49) preambulumbekezdésben foglalt ténymegállapítások fényében nem befolyásolnák a Bizottság értékelését az intézkedések kijátszása tekintetében.

                     (44)

                     Ezen túlmenően az uniós gazdasági ágazat jelezte, hogy hivatalos honlapján a WKB a citromsav és a citromsó gyártójaként egyaránt szerepel. A honlap csak 2017 szeptembere után módosult, és a citromsav lekerült a termékjegyzékről.

                     (45)

                     E tekintetben a részletes kambodzsai vámstatisztikák, valamint a WKB gyártási, felvásárlási és értékesítési nyilvántartásai alapján egyértelmű, hogy a vállalat soha nem vett részt a citromsav előállításában és/vagy értékesítésében.

                     (46)

                     A (47)–(50) preambulumbekezdésben kifejtettek szerint a WKB kambodzsai műveletei nem tekinthetők a terméken a dömpingellenes vámok elkerülése érdekében végzett kis mértékű átalakításnak sem, ahogy azt a kérelemben állították. Továbbá mivel a citromsav és a citromsó egyaránt a dömpingellenes intézkedések hatálya alá tartozik, ez a kis mértékű átalakítás nem minősülne másnak, mint átrakodásnak, és a vizsgálat kimutatta, hogy a WKB nem végez átrakodást.

               2.3.3.   Összeszerelési tevékenység

                     (47)

                     A vizsgálatot megindító rendelet (12) preambulumbekezdése szerint amennyiben a vizsgálat a Kambodzsában történő átrakodáson kívül az alaprendelet 13. cikkének hatálya alá tartozó egyéb kijátszást megvalósító gyakorlatot is megállapít, a vizsgálat erre a gyakorlatra is kiterjedhet. Ezért a Bizottság megvizsgálta, hogy került-e sor Kambodzsában az alaprendelet 13. cikkének (2) bekezdése értelmében összeszerelési tevékenységre, és hogy ez a tevékenység kijátszásnak minősül-e.

                     (48)

                     Az alaprendelet 13. cikke (2) bekezdésének b) pontja szerint ahhoz, hogy megállapítsa a dömpingellenes intézkedések összeszerelési tevékenység révén történő kijátszását, a Bizottságnak arról kell meggyőződnie, hogy az összeszerelési tevékenység során felhasznált, a dömpingellenes intézkedések által érintett országokból érkező alkatrészek (nyersanyagok) az összeszerelt termék alkatrészei (nyersanyagok) összértékének 60 vagy annál nagyobb százalékát tették ki, és hogy a behozott alkatrészekhez (nyersanyagokhoz) hozzáadott érték nem volt magasabb az előállítási költség 25 %-ánál.

                     (49)

                     A WKB esetében a Bizottság megállapította, hogy az intézkedések hatálya alá tartozó országból (Kínából) származó nyersanyagok nem tették ki a vizsgált termék gyártásában felhasznált nyersanyagok összértékének 60 vagy annál nagyobb százalékát.

                     (50)

                     Mivel a vizsgálat azt mutatta, hogy a 60 %-os feltétel nem teljesült, és az összeszerelési tevékenység nem minősül kijátszásnak az alaprendelet 13. cikkének (2) bekezdése értelmében, az előállítási költség 25 %-át jelentő hozzáadott értékkel kapcsolatos második feltétel vizsgálatára nem volt szükség.

               2.3.4.   A kijátszással kapcsolatos következtetés

                     (51)

                     A (29)–(50) preambulumbekezdés fényében a Bizottság megállapítja, hogy a WKB tevékenysége tekintetében az alaprendelet 13. cikkének (1) és (2) bekezdése értelmében nem talált kijátszásra utaló bizonyítékot.

                     (52)

                     Mivel a WKB a vizsgálati időszak alatt a vizsgált termék Unióba irányuló kambodzsai exportjának 100 %-át képviselte, nem lehetett megállapítani, hogy a Kínából származó behozatalra vonatkozó hatályban lévő intézkedéseket a Kambodzsában feladott behozatallal kijátsszák.

               2.4.   A vám javító hatásainak aláásása és bizonyíték a dömping fennállására

                     (53)

                     Mivel a vizsgálat azt mutatta, hogy a Kambodzsában végzett műveletek az alaprendelet 13. cikkének (1) és (2) bekezdése értelmében nem minősülnek kijátszásnak, ezeknek a szempontoknak a vizsgálatára nem volt szükség.

               3.   A VIZSGÁLAT MEGSZÜNTETÉSE

                     (54)

                     A jelenlegi kijátszásellenes vizsgálatot az (51) és az (52) preambulumbekezdésben ismertetett ténymegállapításokra tekintettel meg kell szüntetni. Ebből következően a vizsgált termék behozatalának a vizsgálatot megindító rendeletben előírt nyilvántartásba vételét meg kell szüntetni, és a vizsgálatot megindító rendeletet hatályon kívül kell helyezni.

                     (55)

                     Az érdekelt felek tájékoztatást kaptak azokról a lényeges tényekről és szempontokról, amelyek alapján a Bizottság meg kívánja szüntetni a vizsgálatot, és lehetőséget kaptak arra, hogy észrevételeket tegyenek. A beérkezett észrevételek nem voltak olyan természetűek, hogy módosították volna a fenti következtetéseket.

                     (56)

                     Az e rendeletben előírt intézkedések összhangban vannak az alaprendelet 15. cikkének (1) bekezdésével létrehozott bizottság véleményével,

               ELFOGADTA EZT A RENDELETET:

            1. cikk
            A Bizottság megszünteti az (EU) 2017/2300 bizottsági végrehajtási rendelettel annak megállapítása érdekében indított vizsgálatot, hogy a Kínai Népköztársaságból származó, jelenleg az ex 2918 14 00 (TARIC-kód: 2918140090) és ex 2918 15 00 (TARIC-kód: 2918150019) KN-kódok alá tartozó, Kambodzsában feladott, akár Kambodzsából származóként, akár nem ilyenként bejelentett citromsavnak (ideértve a trinátrium-citrát dihidrátot is) az Unióba irányuló behozatalával megvalósul-e az (EU) 2015/82 bizottsági végrehajtási rendelettel bevezetett intézkedések kijátszása.

            2. cikk
            A vámhatóságok a behozatalnak az (EU) 2017/2300 bizottsági végrehajtási rendelet 2. cikkében előírt nyilvántartásba vételét megszüntetik.

            3. cikk
            Az (EU) 2017/2300 bizottsági végrehajtási rendelet hatályát veszti.

            4. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 13-án.

                  a Bizottság részéről

                  az elnök

               Jean-Claude JUNCKER

            (1)  HL L 176., 2016.6.30., 21. o.

            (2)  A Tanács 1193/2008/EK rendelete (2008. december 1.) a Kínai Népköztársaságból származó citromsav behozatalára vonatkozó végleges dömpingellenes vám kivetéséről és a kivetett ideiglenes vámok végleges beszedéséről (HL L 323., 2008.12.3., 1. o.).

            (3)  A Bizottság (EU) 2015/82 végrehajtási rendelete (2015. január 21.) az 1225/2009/EK tanácsi rendelet 11. cikkének (2) bekezdése szerinti hatályvesztési felülvizsgálat nyomán a Kínai Népköztársaságból származó citromsav behozatalára vonatkozóan végleges dömpingellenes vám kivetéséről és az 1225/2009/EK rendelet 11. cikke (3) bekezdése szerinti részleges időközi felülvizsgálatokról (HL L 15., 2015.1.22., 8. o.).

            (4)  A Bizottság (EU) 2016/32 végrehajtási rendelete (2016. január 14.) a Kínai Népköztársaságból származó citromsav behozatalára az (EU) 2015/82 végrehajtási rendelettel kivetett végleges dömpingellenes vámnak a Malajziában feladott, akár Malajziából származóként, akár nem ilyenként bejelentett citromsav behozatalára történő kiterjesztéséről (HL L 10., 2016.1.15., 3. o.).

            (5)  A Bizottság (EU) 2017/2300 végrehajtási rendelete (2017. december 12.) a Kínai Népköztársaságból származó citromsav behozatalára az (EU) 2015/82 végrehajtási rendelettel bevezetett dömpingellenes intézkedéseknek a Kambodzsában feladott, akár Kambodzsából származóként, akár nem ilyenként bejelentett citromsav behozatalával történő lehetséges kijátszására vonatkozó vizsgálat megindításáról, valamint az e behozatalra vonatkozó nyilvántartásbavételi kötelezettség bevezetéséről (HL L 329., 2017.12.13., 39. o.).

            (*1)  Csak citromsav

            (*2)  Citromsav és citromsó

            (*3)  Csak citromsó

            (*4)  Az EU-ba irányuló kivitel a teljes kivitel 55 %-a és 85 %-a között marad


title: A Bizottság (EU) 2018/1235 végrehajtási rendelete (2018. szeptember 12.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről „Αγκινάρα Ιρίων” (Agkinara Irion) (OFJ)

text:
                  14.9.2018

                  HU

                  Az Európai Unió Hivatalos Lapja

                  L 231/19

         A BIZOTTSÁG (EU) 2018/1235 VÉGREHAJTÁSI RENDELETE
         (2018. szeptember 12.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről „Αγκινάρα Ιρίων” (Agkinara Irion) (OFJ)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdése a) pontjának megfelelően a Bizottság közzétette az Európai Unió Hivatalos Lapjában Görögország kérelmét (2) az „Αγκινάρα Ιρίων” (Agkinara Irion) elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért az „Αγκινάρα Ιρίων” (Agkinara Irion) elnevezést be kell jegyezni,

               ELFOGADTA EZT A RENDELETET:

            1. cikk
            Az „Αγκινάρα Ιρίων” (Agkinara Irion) (OFJ) elnevezés bejegyzésre kerül.
            Az első albekezdésben említett elnevezés a 668/2014/EU bizottsági rendelet (3) XI. melléklete szerinti 1.6. osztályba (Gyümölcs, zöldségfélék és gabonafélék, frissen vagy feldolgozva) tartozó terméket azonosít.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 12-én.

                  a Bizottság részéről,

                  az elnök nevében,

               Phil HOGAN

                  a Bizottság tagja

            (1)  HL L 343., 2012.12.14., 1. o.

            (2)  HL C 53., 2018.2.13., 7. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Tanács (EU) 2018/1231 végrehajtási rendelete (2018. szeptember 13.) a Koreai Népi Demokratikus Köztársasággal szembeni korlátozó intézkedésekről szóló (EU) 2017/1509 rendelet végrehajtásáról

text:
                  14.9.2018

                  HU

                  Az Európai Unió Hivatalos Lapja

                  L 231/11

         A TANÁCS (EU) 2018/1231 VÉGREHAJTÁSI RENDELETE
         (2018. szeptember 13.)
         a Koreai Népi Demokratikus Köztársasággal szembeni korlátozó intézkedésekről szóló (EU) 2017/1509 rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 31. cikke (2) bekezdésére,
         tekintettel a Koreai Népi Demokratikus Köztársasággal szembeni korlátozó intézkedésekről és a 329/2007/EK rendelet hatályon kívül helyezéséről szóló, 2017. augusztus 30-i (EU) 2017/1509 rendeletre (1) és különösen annak 47. cikke (5) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2017. augusztus 30-án elfogadta a (EU) 2017/1509 rendeletet.

                     (2)

                     2018. augusztus 8-án az Egyesült Nemzetek Biztonsági Tanácsának (a továbbiakban: ENSZ BT) az 1718 (2006) sz. ENSZ BT-határozata alapján létrehozott bizottsága módosította egy korlátozó intézkedések hatálya alá tartozó szervezet jegyzékét.

                     (3)

                     Az (EU) 2017/1509 rendelet XIII. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2017/1509 rendelet XIII. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. szeptember 13-án.

                  a Tanács részéről

                  az elnök

               J. BOGNER-STRAUSS

            (1)  HL L 224., 2017.8.31., 1. o.

            MELLÉKLET
            Az (EU) 2017/1509 rendelet XIII. mellékletében a „b) Jogi személyek, szervezetek és szervek” részben a 71. bejegyzés helyébe a következő szöveg lép:

                           Elnevezés

                           Egyéb ismert elnevezés

                           Cím

                           Az ENSZ általi jegyzékbe vétel dátuma

                           Egyéb információ

                           „71.

                           PRO-GAIN GROUP CORPORATION

                           2018.3.30.

                           A társaság Tsang Yung Yuan tulajdonában van, illetve ellenőrzése alatt áll, és észak-koreai szén tiltott átadásában vesz részt.”.


title: A Bizottság (EU) 2018/1500 végrehajtási rendelete (2018. október 9.) a tiram hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáráról, valamint a tiramot tartalmazó növényvédő szerrel kezelt vetőmagok használatának és értékesítésének az 1107/2009/EK rendelet szerinti tilalmáról, továbbá az 540/2011/EU bizottsági végrehajtási rendelet módosításáról (EGT-vonatkozású szöveg.)

text:
                  10.10.2018

                  HU

                  Az Európai Unió Hivatalos Lapja

                  L 254/1

         A BIZOTTSÁG (EU) 2018/1500 VÉGREHAJTÁSI RENDELETE
         (2018. október 9.)
         a tiram hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáráról, valamint a tiramot tartalmazó növényvédő szerrel kezelt vetőmagok használatának és értékesítésének az 1107/2009/EK rendelet szerinti tilalmáról, továbbá az 540/2011/EU bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére, 49. cikke (2) bekezdésére és 78. cikke (2) bekezdésére,
         mivel:

                     (1)

                     A 2003/81/EK bizottsági irányelv (2) felvette a 91/414/EGK tanácsi irányelv (3) I. mellékletébe a tiram hatóanyagot.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagnak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A tiram hatóanyagnak az 540/2011/EU végrehajtási rendelet mellékletének A. részében megállapított jóváhagyása 2019. április 30-án lejár.

                     (4)

                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a tiram hatóanyag jóváhagyásának meghosszabbítása iránt.

                     (5)

                     A kérelmező a 844/2012/EU végrehajtási rendelet 6. cikkének megfelelően előírt kiegészítő dokumentációt benyújtotta. A jelentéstevő tagállam a kérelmet hiánytalannak találta.

                     (6)

                     A referens tagállam a társreferens tagállammal konzultálva elkészítette a jóváhagyás érvényességének meghosszabbítására benyújtott kérelmet értékelő jelentést, amelyet 2016. január 20-án benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság a hosszabbítási kérelmet értékelő jelentést észrevételezésre megküldte a kérelmezőnek és a tagállamoknak, majd a kapott észrevételeket továbbította a Bizottságnak. A Hatóság ezenkívül közzétette a kiegészítő összefoglaló dokumentációt.

                     (8)

                     A Hatóság 2017. január 27-én eljuttatta a Bizottsághoz az azzal kapcsolatban levont következtetéseit (6), hogy a tiram várhatóan megfelel-e az 1107/2009/EK rendelet 4. cikkében előírt jóváhagyási kritériumoknak. A Hatóság a tiram levélpermetezéssel történő alkalmazása során magas szintű akut kockázatot állapított meg a fogyasztók és a munkavállalók tekintetében. Megállapította továbbá, hogy a madarak és az emlősök számára nagy kockázatot jelentenek az értékelt reprezentatív felhasználások, többek között a vetőmagkezelés, még akkor is, ha a kockázatértékelés során emelt szintű módszereket alkalmaztak. Az M1 metabolitról rendelkezésre álló hiányos információk alapján a kockázatértékelés céljából nem lehetett szermaradék-határértékeket meghatározni, következésképpen az étrendi bevitel által jelentett fogyasztói kockázat értékelését nem lehetett elvégezni, és nem lehetett megállapítani a maximális szermaradvány-értékeket. Ezen túlmenően a Hatóság a rendelkezésre álló korlátozott információk alapján nem tudta kizárni annak kockázatát, hogy abban az esetben, amikor a tiramot és annak DMCS metabolitját tartalmazó felszíni vizet és felszín alatti vizet vízkezelési eljárásoknak vetik alá, az ivóvízbe N,N-dimetil-nitrózamid (NDMA) – egy eredendő veszélyességénél fogva aggodalomra okot adó anyag – kerülhet, továbbá a rendelkezésre álló korlátozott információk alapján a Hatóság megállapította, hogy a DMCS-nek való expozíció nagy kockázatot jelent a vízi élőlények számára. A Hatóság a rendelkezésre álló információk alapján nem tudott következtetést levonni a tiram potenciális endokrin károsító hatására vonatkozóan.

                     (9)

                     A Bizottság felkérte a kérelmezőt, hogy nyújtsa be a Hatóság következtetésével kapcsolatos észrevételeit. Emellett a 844/2012/EU végrehajtási rendelet 14. cikke (1) bekezdésének harmadik albekezdésével összhangban a Bizottság arra is felkérte a kérelmezőt, hogy nyújtsa be a hosszabbításra vonatkozó jelentéstervezettel kapcsolatos észrevételeit. A kérelmező benyújtotta észrevételeit, és azokat a Bizottság alaposan megvizsgálta.

                     (10)

                     A kérelmező által felhozott érvek azonban nem tudták eloszlatni az anyaggal kapcsolatos aggályokat.

                     (11)

                     Ennek következtében nem sikerült megállapítani, hogy legalább egy növényvédő szer egy vagy több reprezentatív felhasználásának vonatkozásában teljesülnek az 1107/2009/EK rendelet 4. cikkében előírt jóváhagyási kritériumok. Ezért az említett rendelet 20. cikke (1) bekezdése b) pontjának megfelelően helyénvaló úgy rendelkezni, hogy a tiram hatóanyag jóváhagyása ne kerüljön meghosszabbításra.

                     (12)

                     2018. május 18-án a kérelmező írásban kérte a Bizottságot, hogy a megújítási kérelemből vonja vissza a levélpermetezés útján történő alkalmazásra vonatkozó reprezentatív felhasználásokat.

                     (13)

                     Az 540/2011/EU végrehajtási rendeletet ezért ennek megfelelően módosítani kell.

                     (14)

                     Figyelembe véve a madarak és a vadon élő emlősök esetében a kezelt magvakból származó kockázatot, a tiramot tartalmazó növényvédő szerrel kezelt vetőmagok forgalomba hozatalát és felhasználását meg kell tiltani.

                     (15)

                     A vetőmag ellátási láncra vonatkozó megfelelő átmeneti időszak biztosítása érdekében indokolt úgy rendelkezni, hogy a kezelt vetőmag forgalomba hozatalára és felhasználására vonatkozó tilalom csak 2020. január 31-én lépjen hatályba, tekintetbe véve a tiramot tartalmazó termékekkel nem kezelt vetőmagok korlátozott mértékű rendelkezésre állását.

                     (16)

                     A tagállamok számára időt kell biztosítani a tiram tartalmú növényvédő szerekre vonatkozó engedélyek visszavonására.

                     (17)

                     A tiramot tartalmazó növényvédő szerek esetében, amennyiben a tagállamok az 1107/2009/EK rendelet 46. cikke értelmében türelmi időt biztosítanak, a türelmi időnek a levélpermetezésre használt növényvédő szerek esetében legkésőbb 2019. április 30-ig, egyéb növényvédő szerek – beleértve a vetőmagkezelésre használt növényvédő szereket is – esetében pedig 2020. január 30-ig le kell járnia.

                     (18)

                     Az (EU) 2018/524 bizottsági végrehajtási rendelet (7)2019. április 30-ig meghosszabbította a tiram jóváhagyásának érvényességét annak érdekében, hogy a jóváhagyás meghosszabbítására irányuló eljárást az előtt le lehessen zárni, mielőtt lejárna az anyag jóváhagyása. Ugyanakkor mivel határozathozatalra a lejárat kiterjesztett időpontja előtt kerül sor, ezt a rendeletet minél előbb alkalmazni kell.

                     (19)

                     E rendelet nem akadályozza meg, hogy az 1107/2009/EK rendelet 7. cikkével összhangban a tiramra vonatkozóan újabb kérelmet nyújtsanak be.

                     (20)

                     A Növények, Állatok, Élelmiszerek és Takarmányok Állandó Bizottsága nem nyilvánított véleményt az elnöke által kitűzött határidőn belül. Mivel végrehajtási jogi aktus elfogadására volt szükség, az elnök a végrehajtási aktus tervezetét további megvitatás céljából a fellebbviteli bizottság elé terjesztette. A fellebbviteli bizottság nem nyilvánított véleményt,

               ELFOGADTA EZT A RENDELETET:

            1. cikk
            Hatóanyag jóváhagyásának meg nem hosszabbítása
            A tiram hatóanyag jóváhagyása nem kerül meghosszabbításra.

            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet mellékletének A. részében található táblázat tiramra vonatkozó 73. sorát el kell hagyni.

            3. cikk
            A kezelt vetőmagok forgalomba hozatalának tilalma
            A tiramot tartalmazó növényvédő szerekkel kezelt vetőmagok nem használhatók fel és nem hozhatók forgalomba.

            4. cikk
            Átmeneti intézkedések
            A tagállamok legkésőbb 2019. január 30-ig visszavonják a tiram hatóanyagú növényvédő szerekre vonatkozó engedélyeket.

            5. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és a levélpermetezésre használt növényvédő szerek esetében legkésőbb 2019. április 30-ig, egyéb növényvédő szerek – beleértve a vetőmagkezelésre használt növényvédő szereket is – esetében pedig 2020. január 30-ig le kell járnia.

            6. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            A 3. cikk 2020. január 31-től alkalmazandó.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. október 9-én.

                  a Bizottság részéről

                  az elnök

               Jean-Claude JUNCKER

            (1)  HL L 309., 2009.11.24., 1. o.

            (2)  A Bizottság 2003/81/EK irányelve (2003. szeptember 5.) a 91/414/EGK tanácsi irányelvnek a molinát, a tiram és a ziram hatóanyagként való felvétele céljából történő módosításáról (HL L 224., 2003.9.6., 29. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA (Európai Élelmiszerbiztonsági Hatóság), 2016. Conclusion on the peer review of the pesticide risk assessment of the active substance thiram (A tiram hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2017;15(7):4700 [29 oldal]. doi:10.2903/j.efsa.2017.4700.

            (7)  A Bizottság (EU) 2018/524 végrehajtási rendelete (2018. március 28.) az 540/2011/EU végrehajtási rendeletnek a Bacillus subtilis (Cohn 1872) AQ 713 törzzsel azonos QST 713 törzse, a klodinafop, a klopiralid, a ciprodinil, a diklórprop-P, a foszetil, a mepanipirim, a metkonazol, a metrafenon, a primikarb, a Pseudomonas chlororaphis MA 342 törzse, a pirimetanil, a kinoxifen, a rimszulfuron, a spinozad, a tiakloprid, a tiametoxam, a tiram, a tolklofosz-metil, a triklopir, a trinexapak, a tritikonazol és a ziram hatóanyagok jóváhagyási időtartamának meghosszabbítása tekintetében történő módosításáról (HL L 88., 2018.4.4., 4. o.).


title: A Bizottság (EU) 2018/1586 végrehajtási rendelete (2018. október 22.) az 1967/2006/EK tanácsi rendelettől a horvát felségvizeken folytatott halászatban alkalmazott parti kerítőhálók használatának parttól számított legkisebb távolsága és legkisebb mélysége, valamint az ilyen kerítőhálókkal védett élőhelyek felett végzett halászat tilalma tekintetében történő eltérésről

text:
                  23.10.2018

                  HU

                  Az Európai Unió Hivatalos Lapja

                  L 264/16

         A BIZOTTSÁG (EU) 2018/1586 VÉGREHAJTÁSI RENDELETE
         (2018. október 22.)
         az 1967/2006/EK tanácsi rendelettől a horvát felségvizeken folytatott halászatban alkalmazott parti kerítőhálók használatának parttól számított legkisebb távolsága és legkisebb mélysége, valamint az ilyen kerítőhálókkal védett élőhelyek felett végzett halászat tilalma tekintetében történő eltérésről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló, 2006. december 21-i 1967/2006/EK tanácsi rendeletre (1) és különösen annak 4. cikke (5) bekezdésére, valamint 13. cikke (5) és (10) bekezdésére,
         mivel:

                     (1)

                     Az 1967/2006/EK rendelet 4. cikkének (1) bekezdése értelmében tilos vonóhálóval, kotróhálóval, erszényes kerítőhálóval, hajón lévő kerítőhálóval, parti kerítőhálóval vagy más hasonló hálóval különösen a Posidonia oceanica vagy más tengeri, virágos növények által alkotott fűágyak felett halászni.

                     (2)

                     A Bizottság tagállami kérésre lehetővé teheti az 1967/2006/EK rendelet 4. cikke (1) bekezdésének első albekezdésétől való eltérést, feltéve, hogy teljesülnek a 4. cikk (5) bekezdésében meghatározott feltételek.

                     (3)

                     Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászfelszerelést használni a parttól számított három tengeri mérföld távolságon vagy az 50 m-es izobáton belül, ahol ez a mélység a parttól számított kisebb távolságon belül érhető el.

                     (4)

                     A Bizottság valamely tagállam kérésére lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (1) bekezdésének második albekezdésében, valamint a 13. cikk (5) és (9) bekezdésében meghatározott feltételek.

                     (5)

                     2016. január 26-án kérelem érkezett a Bizottsághoz, amelyben Horvátország eltérést kérelmezett az említett rendelet 13. cikke (1) bekezdésének első albekezdésétől a sárgafarkú fattyúmakréla (Seriola dumerili) hagyományos, nagy szembőségű „šabakun” parti kerítőhálóval, a kalászhal (Atherina boyeri) hagyományos „oližnica” parti kerítőhálóval, valamint a nyurgadurbincs (Spicara smaris) hagyományos „girarica” és „migavica” parti kerítőhálóval a horvát felségvizeken folytatott halászata tekintetében.

                     (6)

                     Az említett kérelemben Horvátország eltérést kérelmezett továbbá az 1967/2006/EK rendelet 4. cikkének (1) bekezdésétől a nyurgadurbincs (Spicara smaris) hagyományos „girarica” és „migavica” parti kerítőhálóval folytatott halászata tekintetében.

                     (7)

                     A kérelem Horvátország által már engedélyezett halászati tevékenységeket érint, és olyan hajókra vonatkozik, amelyekkel több mint öt éve folytatnak ilyen halászatot, és amelyekkel a Horvátország által az 1967/2006/EK rendelet 19. cikkének (2) bekezdésének megfelelően miniszteri rendelettel (2)2018. március 30-án végrehajtott halászati irányítási terv (a továbbiakban: horvát irányítási terv) keretében végeznek tevékenységet.

                     (8)

                     A Halászati Tudományos, Műszaki és Gazdasági Bizottság (HTMGB) 2016 áprilisában és októberében értékelte a Horvátország által kérelmezett eltérést és a vonatkozó irányítási tervet. A HTMGB felhívta a figyelmet arra, hogy pontosításra van szükség az alkalmazott halászfelszerelések, a járulékos fogások, a tevékenységek felügyelete és a tudományos adatok tekintetében. Horvátország a Bizottság rendelkezésére bocsátotta a megfelelő pontosító információkat, és megfelelően átdolgozta irányítási tervét: további intézkedéseket vezetett be az ellenőrzés, a flottagazdálkodás, az adatgyűjtés és a tevékenységek felügyelete tekintetében.

                     (9)

                     A Horvátország által kért eltérés megfelel az 1967/2006/EK rendelet 4. cikkének (5) bekezdésében, valamint 13. cikkének (5) és (9) bekezdésében meghatározott feltételeknek.

                     (10)

                     Horvátországot egyedi földrajzi adottságok jellemzik egyrészt sajátos morfológiai szerkezete (hosszú partvonal mentén elterülő számos sziget), másrészt a célfajok elterjedési területe miatt (e fajok ugyanis kizárólag meghatározott helyszíneken és a part menti területek 50 méternél sekélyebb vizeiben fordulnak elő). A halászterületek ezért korlátozott kiterjedésűek.

                     (11)

                     A nyurgadurbincs halászata tekintetében a kérelem legfeljebb 12 méter teljes hosszúságú és legfeljebb 85 kW motorteljesítményű, tengerfenéken vontatott hálókkal felszerelt, hagyományosan a Posidonia fűágyak felett halászó hajókra vonatkozik, összhangban az 1967/2006/EK rendelet 4. cikke (5) bekezdésének első albekezdésével. Emellett a nyurgadurbincs halászatához kapcsolódó halászati tevékenységek az irányítási tervben meghatározott területen belül a Posidonia oceanica fűágyak által fedett terület mintegy 5 %-át és Horvátország felségvizein belül a tengeri fűágyak kevesebb mint 5 %-át érintik, vagyis teljesülnek az 1967/2006/EK rendelet 4. cikke (5) bekezdése első albekezdésének ii. és iii. pontjában foglalt követelmények.

                     (12)

                     A halászat nem folytatható más eszközökkel, mivel csak a parti kerítőhálók rendelkeznek az ilyen fajta halászat végzéséhez szükséges műszaki jellemzőkkel.

                     (13)

                     Ezenkívül a halászat nem gyakorol jelentős hatást a tengeri környezetre, mivel a parti kerítőhálók igen szelektív halászeszközök, nem érintkeznek a tengerfenékkel és nem használhatók a Posidonia oceanica fűágyakkal borított tengerfenéki területek felett.

                     (14)

                     A kérelem 87 hajóra vonatkozik. Tehát az ilyen halászfelszerelést alkalmazó hajóflotta tevékenységi területének nagy kiterjedéséhez képest a Horvátország által kért eltérés csak korlátozott számú hajót érint, és a teljes halászflotta kevesebb mint 1 %-át és a hajók összesített bruttó tonnatartalmának (BT) 2 %-át teszi ki.

                     (15)

                     Az említett hajók szerepelnek az 1967/2006/EK rendelet 13. cikke (9) bekezdésének megfelelően a Bizottsághoz eljuttatott jegyzékben.

                     (16)

                     A horvát irányítási terv tartalmazza az érintett halászati tevékenységekkel kapcsolatos valamennyi lényeges fogalommeghatározást, és biztosítja, hogy a halászati erőkifejtés az 1967/2006/EK rendelet 13. cikke (9) bekezdésének megfelelően ne fokozódjon tovább, mivel halászati engedélyt csak az említett 87 hajó kaphat, amelyek számára Horvátország engedélyezte a halászatot. E tekintetben meg kell jegyezni, hogy a horvát irányítási tervnek és miniszteri rendeletnek megfelelően nem tervezik halászterületek létrehozását az „A” halászati övezetben a „migavica”, „girarica” és „šabakun” parti kerítőhálók tekintetében, az „oližnica” parti kerítőhálók használata pedig kizárólag az „E4” és „F2” halászati alzónákban engedélyezett. Emellett tilos a parti kerítőhálók használata a nemzeti parkokként és különleges élőhelyekként besorolt területeken.

                     (17)

                     Az érintett halászati tevékenységek megfelelnek az 1967/2006/EK rendelet 4. cikkében előírt követelménynek. A kerítőhálókat a vízoszlopban vontatják, így azok nem érintkeznek a tengerfenékkel.

                     (18)

                     Az 1967/2006/EK rendelet 8. cikke (1) bekezdésének h) pontjában foglalt követelmény nem alkalmazandó, mivel vonóhálós hajókra vonatkozik.

                     (19)

                     Az 1967/2006/EK rendelet 9. cikkének (3) bekezdésében a legkisebb szembőségre vonatkozóan meghatározott követelmények kapcsán – amelyek a kalászhal (Atherina boyeri) hagyományos „oližnica” parti kerítőhálóval történő halászatát érintik – a Bizottság tudomásul veszi, hogy Horvátország az irányítási tervben az említett rendelet 9. cikkének (7) bekezdése alapján engedélyezte a rendelet 9. cikkének (3) bekezdésétől való eltérést, mivel a szóban forgó halászati tevékenység rendkívül szelektív, tengeri környezetre gyakorolt hatása elhanyagolható, és nem érintik az említett rendelet 4. cikkének (5) bekezdésében foglalt rendelkezések.

                     (20)

                     A Bizottság tudomásul veszi, hogy Horvátország irányítási tervében nem engedélyezte az 1967/2006/EK rendelet 9. cikkének (3) bekezdésében foglalt követelményektől való eltérést a sárgafarkú fattyúmakréla (Seriola dumerili) hagyományos, nagy szembőségű „šabakun” parti kerítőhálóval, valamint a nyurgadurbincs (Spicara smaris) hagyományos „girarica” és „migavica” parti kerítőhálóval folytatott halászata tekintetében.

                     (21)

                     A szóban forgó halászati tevékenység a parttól igen kis távolságra zajlik, ezért nem zavarja más hajók tevékenységét.

                     (22)

                     Az irányítási terv biztosítja, hogy az 1967/2006/EK rendelet III. mellékletében említett fajok kifogott mennyisége minimális legyen, mivel a halászat a sárgafarkú fattyúmakrélára (Seriola dumerili), a kalászhalra (Atherina boyeri) és a nyurgadurbincsra (Spicara smaris) irányul, amelyek nem szerepelnek az 1967/2006/EK rendelet III. mellékletében, ráadásul e halászati tevékenységek rendkívül szelektívek.

                     (23)

                     A halászati tevékenységek igen szelektívek és nem irányulnak lábasfejűekre.

                     (24)

                     Az irányítási terv az 1967/2006/EK rendelet 4. cikke (5) bekezdése ötödik albekezdésének és 13. cikke (9) bekezdése harmadik albekezdésének megfelelően rendelkezik a halászati tevékenységek felügyeletéről, így megfelel az 1224/2009/EK tanácsi rendelet (3) 14. cikkében foglalt feltételeknek.

                     (25)

                     A kérelmezett eltéréseket ezért engedélyezni kell.

                     (26)

                     Indokolt előírni, hogy Horvátország rendszeresen és a horvát irányítási tervben szereplő felügyeleti tervnek megfelelően jelentést tegyen a Bizottságnak.

                     (27)

                     Az eltérés korlátozott időbeli hatálya következtében lehetőség nyílik gyors korrekciós intézkedések alkalmazására abban az esetben, ha a Bizottságnak benyújtott jelentés szerint a kiaknázott állományok védettségi helyzete rossz, és egyben arra is, hogy egy későbbi, kiigazított irányítási terv szilárdabb tudományos alapokra épüljön.

                     (28)

                     Az e rendeletben előírt intézkedések összhangban vannak a Halászati és Akvakultúraágazati Bizottság véleményével,

               ELFOGADTA EZT A RENDELETET:

            1. cikk
            Eltérés

               (1)   Az 1967/2006/EK rendelet 4. cikkének (1) bekezdése nem alkalmazandó a nyurgadurbincs (Spicara smaris) „girarica” és „migavica” parti kerítőhálóval folytatott halászatára.

               (2)   Az 1967/2006/EK rendelet 13. cikke (1) bekezdésének első albekezdése nem alkalmazandó a horvát felségvizeken folytatott alábbi halászati tevékenységekre:

                           a)

                           a sárgafarkú fattyúmakréla (Seriola dumerili) nagy szembőségű „šabakun” parti kerítőhálóval folytatott halászata;

                           b)

                           a kalászhal (Atherina boyeri) „oližnica” parti kerítőhálóval folytatott halászata; valamint

                           c)

                           a nyurgadurbincs (Spicara smaris) „girarica” és „migavica” parti kerítőhálóval folytatott halászata.

               (3)   Az (1) és (2) bekezdésben említett parti kerítőhálókat azok a hajók alkalmazhatják, amelyek:

                           a)

                           a Horvátország által az 1967/2006/EK rendelet 19. cikkének megfelelően elfogadott irányítási tervben szereplő lajstromszámmal rendelkeznek;

                           b)

                           a szóban forgó halászatban már több mint öt éve igazoltan részt vesznek, és a továbbiakban nem növelik halászati erőkifejtésüket; valamint

                           c)

                           rendelkeznek halászati engedéllyel, és tevékenységüket a horvát irányítási terv keretében végzik.

            2. cikk
            Felügyeleti terv és jelentéstétel
            Horvátország e rendelet hatálybalépésétől számítva három éven belül jelentést nyújt be a Bizottságnak a horvát irányítási tervben előírt felügyeleti tervnek megfelelően.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2018. október 26-tól2021. október 26-ig kell alkalmazni.

            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Brüsszelben, 2018. október 22-én.

                  a Bizottság részéről

                  az elnök

               Jean-Claude JUNCKER

            (1)  HL L 36., 2007.2.8., 6. o.

            (2)  Pravilnik o obavljanju gospodarskog ribolova na moru obalnim mrežama potegačama, Narodne Novine, OJ 30/2018, módosítva a következő által: Pravilnik o izmjeni Pravilnika o obavljanju gospodarskog ribolova na moru obalnim mrežama potegačama, OJ 49/2018.

            (3)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).


title: A Tanács (EU) 2018/1654 végrehajtási rendelete (2018. november 6.) a Koreai Népi Demokratikus Köztársasággal szembeni korlátozó intézkedésekről szóló (EU) 2017/1509 rendelet végrehajtásáról

text:
                  7.11.2018

                  HU

                  Az Európai Unió Hivatalos Lapja

                  L 276/3

         A TANÁCS (EU) 2018/1654 VÉGREHAJTÁSI RENDELETE
         (2018. november 6.)
         a Koreai Népi Demokratikus Köztársasággal szembeni korlátozó intézkedésekről szóló (EU) 2017/1509 rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Koreai Népi Demokratikus Köztársasággal szembeni korlátozó intézkedésekről és a 329/2007/EK rendelet hatályon kívül helyezéséről szóló, 2017. augusztus 30-i (EU) 2017/1509 tanácsi rendeletre (1) és különösen annak 47. cikke (5) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2017. augusztus 30-án elfogadta az (EU) 2017/1509 rendeletet.

                     (2)

                     Az Egyesült Nemzetek Biztonsági Tanácsának (ENSZ BT) az 1718 (2006) sz. határozata alapján létrehozott Egyesült Nemzetek Biztonsági Tanácsának bizottsága (a továbbiakban: az ENSZ BT bizottság) 2017. október 3-án négy hajó vonatkozásában elrendelte a kikötőbe való belépés tilalmát.

                     (3)

                     Az ENSZ BT bizottság 2017. december 28-án további négy hajó vonatkozásában elrendelte a kikötőbe való belépés tilalmát.

                     (4)

                     Az ENSZ BT bizottság 2018. március 30-án 15 hajót vagyoni eszközök befagyasztása által érintett hajóként jelölt meg és elrendelte 25 hajó vonatkozásában a kikötőbe való belépés tilalmát, továbbá 12 hajó tagállami lobogótól való megfosztását. Az említett hajók jegyzéke az (EU) 2017/1509 rendelet XIV. mellékletében található.

                     (5)

                     Az említett hajók közül néhány tekintetében az ENSZ BT bizottság további információkat tett közzé a jegyzékbe vett hajók jegyzékében.

                     (6)

                     Az (EU) 2017/1509 rendelet XIV. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2017/1509 rendelet XIV. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. november 6-án.

                  a Tanács részéről

                  az elnök

               H. LÖGER

            (1)  HL L 224., 2017.8.31., 1. o.

            MELLÉKLET

                        1.

                        Az (EU) 2017/1509 rendelet XIV. mellékletében az „A. Lefoglalandó hajók” részben az 1–15. bejegyzés helyébe a következő szöveg lép:

                                    „A hajó neve

                                    IMO-szám

                                    Azon szervezet, amely gazdasági erőforrásaként a hajó jegyzékbevételre került

                                    Az ENSZ általi jegyzékbe vétel dátuma

                                    1.

                                    CHON MYONG 1
                                    A CHON MYONG 1 észak-koreai tartályhajó 2017 decemberében hajók közötti – valószínűleg olaj- – átadási tevékenységet végzett.

                                    8712362

                                    2018.3.30.

                                    2.

                                    AN SAN 1
                                    Az AN SAN 1 észak-koreai tartályhajó 2018 januárjának végén hajók közötti – valószínűleg olaj- – átadási tevékenységben vett részt.

                                    7303803

                                    2018.3.30.

                                    3.

                                    YU PHYONG 5
                                    A YU PHONG 5 észak-koreai kereskedelmi hajó egy 2017. november 26-án végzett hajók közötti átadási tevékenység révén 2017. november 29-én finomított kőolajtermékeket szállított a KNDK-beli Nampóba.

                                    8605026

                                    2018.3.30.

                                    4.

                                    SAM JONG 1
                                    A SAM JONG 1 észak-koreai kereskedelmi hajó 2018 januárjának végén hajók közötti olajátadási tevékenységben vett részt.

                                    8405311

                                    2018.3.30.

                                    5.

                                    SAM JONG 2
                                    A SAM JONG 2 észak-koreai kereskedelmi hajó 2018 januárjának végén hajók közötti olajátadási tevékenységben vett részt.

                                    7408873

                                    2018.3.30.

                                    6.

                                    SAM MA 2
                                    A SAM MA 2 észak-koreai tartályhajó többszöri hajók közötti átadási tevékenység révén 2017 októberében, valamint 2017 novemberének elején és közepén finomított kőolajtermékeket importált.

                                    8106496

                                    2018.3.30.

                                    7.

                                    YU JONG 2
                                    A YU JONG 2 észak-koreai tartályhajó 2017 novemberében hajók közötti olajátadási tevékenységben vett részt. A YU JONG 2 tengeri hajó továbbá 2018. február 16-án a MIN NING DE YOU 078 tengeri hajóval hajók közötti – valószínűleg olaj- – átadási tevékenységben vett részt.

                                    8604917

                                    2018.3.30.

                                    8.

                                    PAEK MA
                                    A PAEK MA észak-koreai tengeri hajó 2018 januárjának közepén hajók közötti olajátadási tevékenységben vett részt.

                                    9066978

                                    2018.3.30.

                                    9.

                                    JI SONG 6
                                    A JI SONG 6 észak-koreai tartályhajó 2018 januárjának végén hajók közötti olajátadási tevékenységben vett részt.

                                    8898740

                                    2018.3.30.

                                    10.

                                    CHON MA SAN
                                    A CHON MA SAN észak-koreai tengeri hajó 2017 novemberének közepén hajók közötti olajátadási tevékenységben vett részt.

                                    8660313

                                    2018.3.30.

                                    11.

                                    NAM SAN 8
                                    A feltételezések szerint a NAM SAN 8 észak-koreai nyersolajszállító tartályhajó hajók közötti olajátadási tevékenységben vett részt.

                                    8122347

                                    2018.3.30.

                                    12.

                                    YU SON
                                    A feltételezések szerint a YU SON észak-koreai tartályhajó hajók közötti olajátadási tevékenységben vett részt.

                                    8691702

                                    2018.3.30.

                                    13.

                                    WOORY STAR
                                    A feltételezések szerint a WOORY STAR észak-koreai teherhajó tiltott észak-koreai áruk illegális átadásában vett részt.

                                    8408595

                                    2018.3.30.

                                    14.

                                    JI SONG 8
                                    A JI SONG 8 észak-koreai teherhajó a Phyongchon Shipping & Marine tulajdonában van és a feltételezések szerint részt vett tiltott észak-koreai áruk illegális átadásában.

                                    8503228

                                    Phyongchon Shipping & Marine

                                    2018.3.30.

                                    15.

                                    HAP JANG GANG 6
                                    További információk: A HAP JANG GANG 6 észak-koreai teherhajó a Hapjanggang Shipping Corp tulajdonában van és a feltételezések szerint részt vett tiltott észak-koreai áruk illegális átadásában.

                                    9066540

                                    Hapjanggang Shipping Corp

                                    2018.3.30.”

                        2.

                        Az (EU) 2017/1509 rendelet XIV. mellékletében a „B. A kikötőkbe való belépés tilalmának hatálya alá tartozó hajók” részben az 1–33. bejegyzés helyébe a következő szöveg lép:

                                    „A hajó neve

                                    IMO-szám

                                    Az ENSZ általi jegyzékbe vétel dátuma

                                    1.

                                    PETREL 8
                                    További információk: nincs

                                    9562233
                                    (MMSI: 620233000)

                                    2017.10.3.

                                    2.

                                    HAO FAN 6
                                    További információk: nincs

                                    8628597
                                    (MMSI: 341985000)

                                    2017.10.3.

                                    3.

                                    TONG SAN 2
                                    További információk: nincs

                                    8937675
                                    (MMSI: 445539000)

                                    2017.10.3.

                                    4.

                                    JIE SHUN
                                    További információk: nincs

                                    8518780
                                    (MMSI: 514569000)

                                    2017.10.3.

                                    5.

                                    BILLIONS NO. 18
                                    További információk: nincs

                                    9191773

                                    2017.12.28.

                                    6.

                                    UL JI BONG 6
                                    További információk: nincs

                                    9114555

                                    2017.12.28.

                                    7.

                                    RUNG RA 2
                                    További információk: nincs

                                    9020534

                                    2017.12.28.

                                    8.

                                    RYE SONG GANG 1
                                    További információk: nincs

                                    7389704

                                    2017.12.28.

                                    9.

                                    CHON MYONG 1
                                    További információk: A CHON MYONG 1 észak-koreai tartályhajó 2017 decemberében hajók közötti – valószínűleg olaj- – átadási tevékenységet végzett.

                                    8712362

                                    2018.3.30.

                                    10.

                                    AN SAN 1
                                    További információk: Az AN SAN 1 észak-koreai tartályhajó 2018 januárjának végén hajók közötti – valószínűleg olaj- – átadási tevékenységben vett részt.

                                    7303803

                                    2018.3.30.

                                    11.

                                    YU PHYONG 5
                                    További információk: A YU PHONG 5 észak-koreai kereskedelmi hajó egy 2017. november 26-án végzett hajók közötti átadási tevékenység révén 2017. november 29-én finomított kőolajtermékeket szállított a KNDK-beli Nampóba.

                                    8605026

                                    2018.3.30.

                                    12.

                                    SAM JONG 1
                                    További információk: A SAM JONG 1 észak-koreai kereskedelmi hajó 2018 januárjának végén hajók közötti olajátadási tevékenységben vett részt.

                                    8405311

                                    2018.3.30.

                                    13.

                                    SAM JONG 2
                                    További információk: A SAM JONG 2 észak-koreai kereskedelmi hajó 2018 januárjának végén hajók közötti olajátadási tevékenységben vett részt.

                                    7408873

                                    2018.3.30.

                                    14.

                                    SAM MA 2
                                    További információk: A SAM MA 2 észak-koreai tartályhajó többszöri hajók közötti átadási tevékenység révén 2017 októberében, valamint 2017 novemberének elején és közepén finomított kőolajtermékeket importált.

                                    8106496

                                    2018.3.30.

                                    15.

                                    YU JONG 2
                                    További információk: A YU JONG 2 észak-koreai tartályhajó 2017 novemberében hajók közötti olajátadási tevékenységben vett részt. A YU JONG 2 tengeri hajó továbbá 2018. február 16-án a MIN NING DE YOU 078 tengeri hajóval hajók közötti – valószínűleg olaj- – átadási tevékenységben vett részt.

                                    8604917

                                    2018.3.30.

                                    16.

                                    PAEK MA
                                    További információk: A PAEK MA észak-koreai tengeri hajó 2018 januárjának közepén hajók közötti olajátadási tevékenységben vett részt.

                                    9066978

                                    2018.3.30.

                                    17.

                                    JI SONG 6
                                    További információk: A JI SONG 6 észak-koreai tartályhajó 2018 januárjának végén hajók közötti olajátadási tevékenységben vett részt.

                                    8898740

                                    2018.3.30.

                                    18.

                                    CHON MA SAN
                                    További információk: A CHON MA SAN észak-koreai tengeri hajó 2017 novemberének közepén hajók közötti olajátadási tevékenységben vett részt.

                                    8660313

                                    2018.3.30.

                                    19.

                                    NAM SAN 8
                                    További információk: A feltételezések szerint a NAM SAN 8 észak-koreai nyersolajszállító tartályhajó hajók közötti olajátadási tevékenységben vett részt.

                                    8122347

                                    2018.3.30.

                                    20.

                                    YU SON
                                    További információk: A feltételezések szerint a YU SON észak-koreai tartályhajó hajók közötti olajátadási tevékenységben vett részt.

                                    8691702

                                    2018.3.30.

                                    21.

                                    WOORY STAR
                                    További információk: A feltételezések szerint a WOORY STAR észak-koreai teherhajó tiltott észak-koreai áruk illegális átadásában vett részt.

                                    8408595

                                    2018.3.30.

                                    22.

                                    ASIA BRIDGE 1
                                    További információk: Az ASIA BRIDGE 1 tengeri hajó 2017. október 22-én a KNDK-beli Nampóban felvett egy észak-koreai szénszállítmányt és azt a vietnami Cam Pha városába szállította.

                                    8916580

                                    2018.3.30.

                                    23.

                                    XIN GUANG HAI
                                    További információk: A XIN GUANG HAI kereskedelmi hajó 2017. október 27-én észak-koreai szenet rakodott be a KNDK-beli Taeanban és azt 2017. december 18-án a malajziai Kelang kikötőbe szállította.

                                    9004700

                                    2018.3.30.

                                    24.

                                    HUA FU
                                    További információk: A HUA FU tengeri hajó 2017. szeptember 24-én észak-koreai szenet rakodott be a KNDK-beli Najinban.

                                    9020003

                                    2018.3.30.

                                    25.

                                    YUK TUNG
                                    További információk: A YUK TUNG tengeri hajó 2018 januárjában a RYE SONG GANG tengeri hajóval hajók közötti – valószínűleg olaj- – átadási tevékenységet végzett.

                                    9030591

                                    2018.3.30.

                                    26.

                                    KOTI
                                    További információk: A KOTI tengeri hajó 2017. december 9-én a KUM UN SAN 3 tengeri hajóval hajók közötti – valószínűleg olaj- – átadási tevékenységet végzett.

                                    9417115

                                    2018.3.30.

                                    27.

                                    DONG FENG 6
                                    További információk: A DONG FENG 6 tengeri hajó 2017. július 11-én exportra szánt észak-koreai szenet rakodott be a KNDK-beli Hamhungban, megsértve ezzel az idevágó ENSZ-szankciókat.

                                    9008201

                                    2018.3.30.

                                    28.

                                    HAO FAN 2
                                    További információk: A HAO FAN 2 tengeri hajó 2017. június 3-án exportra szánt észak-koreai szenet rakodott be a KNDK-beli Nampóban, megsértve ezzel az idevágó ENSZ-szankciókat.

                                    8747604

                                    2018.3.30.

                                    29.

                                    HAO FAN 6
                                    További információk: A HAO FAN 6 tengeri hajó 2017. augusztus 27-én észak-koreai szenet rakodott be a KNDK-beli Nampóban.

                                    8628597

                                    2018.3.30.

                                    30.

                                    JIN HYE
                                    További információk: A JIN HYE tengeri hajó 2017. december 16-án a CHON MA SAN tengeri hajóval hajók közötti átadási tevékenységet végzett.

                                    8518572

                                    2018.3.30.

                                    31.

                                    FAN KE
                                    További információk: A FAN KE tengeri hajó 2017 szeptemberében/októberében észak-koreai szenet rakodott be a KNDK-beli Nampóban.

                                    8914934

                                    2018.3.30.

                                    32.

                                    WAN HENG 11
                                    További információk: A WAN HENG 11 tengeri hajó 2018. február 13-án a RYE SONG GANG 1 tengeri hajóval hajók közötti – valószínűleg olaj- – átadási tevékenységet végzett.
                                    A korábban Belize lobogója alatt közlekedő Wan Heng 11 most a KNDK lobogója alatt közlekedő hajóként üzemel, neve pedig KUMJINGANG3 vagy Kum Jin Gang 3.

                                    8791667

                                    2018.3.30.

                                    33.

                                    MIN NING DE YOU 078
                                    További információk: A MIN NING DE YOU tengeri hajó 2018. február 16-án a YU JONG 2 tengeri hajóval hajók közötti – valószínűleg olaj- – átadási tevékenységet végzett.

                                    Nincs

                                    2018.3.30.”